open-index/open-wikipedia-markdown huggingface dataset:
Rina Botha

**Rina Botha** was ’n Afrikaanse aktrise en skrywer en lektor in Drama aan die Universiteit van Stellenbosch.

## Lewe en werk 
Catharina Philippina Botha is in 1925 in George gebore. Sy studeer aan die Universiteit van Stellenbosch en die Graaff-Reinet Onderwyskollege en gee daarna onderwys op Sutherland. In 1944 verlaat sy die onderwys om aktrise te word. Sy sluit aan by die akteur Johan Fourie se toneelgeselskap en trou later met hom. Vir twaalf jaar is sy aan die Johan Fourie-toneelgeselskap verbonde en doen ook werk vir die Nasionale Toneelorganisasie. In 1964 keer sy terug na die Universiteit van Stellenbosch om drama te studeer onder Fred Engelen en sy voltooi ook ’n B.A. Honneurs-graad in Afrikaanse letterkunde. Hierna word sy aangestel as lektor in spraak en stem in die Departement Drama, ’n pos wat sy beklee tot met haar dood. In hierdie tyd lei sy vele bekende akteurs en aktrises op, insluitende Annalize van der Ryst, Rina Nienaber, Johan Esterhuizen, Antoinette Kellerman, Dawie Malan, Laurika Rauch, Juanita Swanepoel en Marie Kruger, laasgenoemde twee wat haar opvolg as stemonderwysers in die departement. Van die rolle wat sy op die verhoog vertolk het, sluit in ’n rol in “*Geknakte riete*” van Johan Fourie in 1952. Haar tweede man, Carel “Yster” Hattingh, is in 1970 oorlede.

## Skryfwerk 
Sy skryf die romans “*Amanda Conradie*”, “*Totdat ons weer ontmoet*” en “*Drakensnek*”. Sy skryf ook ’n aantal ontspanningsverhale, waarvan sommige in *Die Naweek* gepubliseer word.

## Publikasies 
## Bronnelys 
### Boeke 
* Aucamp, Hennie “Bly te kenne” Tafelberg-Uitgewers Bpk. Kaapstad Eerste uitgawe 2001
* Nienaber, P.J.; Senekal, J.H en Bothma, T.C. “Mylpale in die geskiedenis van die Afrikaanse letterkunde”
* Afrikaanse Pers-Boekhandel Tweede hersiene uitgawe 1963
* Van Coller, H.P. (red.) “Perspektief en Profiel Deel 2” J.L. van Schaik-Uitgewers Pretoria Eerste uitgawe 1999

### Internet 
* Esat: http://esat.sun.ac.za/index.php/Rina_Botha
Engbers

**Engbers** is 'n Duitse familie-onderneming met belange in die tekstielkleinhandel waar hulle op mode vir mans in die ouderdom tussen 35 en 60 jaar fokus. Die onderneming, wat sy hoofkwartier in Gronau in die Münsterland-streek van Noordryn-Wesfale het, bedryf tans meer as 300 modewinkels in 180 nedersettings in Duitsland en Oostenryk.

## Emilio Adani 
Emilio Adani is oorspronklik as 'n etiket vir breimode gevestig. Vanaf 2005 is dit deur 'n span kreatiewes en inkopers verder ontwikkel tot 'n etiket vir straatmode met 'n sportiewe styl. Die teikengroep is mans tussen die ouderdom van 30 en 50 jaar. Eksklusiewe Emilio Adani-modewinkels is vanaf 2008 geopen, drie jaar later het 'n aanlynwinkel gevolg. 

## Verwysings
Hendrik J. Botha

**Hendrik J. Botha** is ’n Afrikaanse digter.

## Lewe en werk 
Hendrik J. Botha is in 1958 gebore en word groot op Westonaria aan die Wes-Rand. Hy matrikuleer in 1976 aan die Hoërskool Gimnasium in Potchefstroom en studeer daarna in die medisyne aan die Universiteit van Pretoria. Na sy internskap en verpligte militêre diensplig is hy ’n algemene praktisyn in Louis Trichardt (tans Makhado). In 1993 vestig hy hom in Bloemfontein en spesialiseer in narkose, waarna hy vanaf 1997 as narkotiseur praktiseer, eers in Klerksdorp en vanaf 2011 in Pretoria. In 2011 skryf hy in vir die M.A.-graad in Kreatiewe Skryfkuns aan die Universiteit van Kaapstad, ’n graad wat hy onder leiding van Joan Hambidge in 2013 met lof behaal. Sy mini-verhandeling wat hy as deel van die kursus indien handel oor “*Dokters as digters in die Afrikaanse letterkunde*”, terwyl die praktiese vereistes van die graad die gedigte is wat later as “*Atropos*” gebundel word. Hy woon op ’n kleinhoewe aan die oostekant van Pretoria.

## Skryfwerk 
Hy debuteer met die digbundel “*Atropos*”. Die titel word verduidelik in die gedig “*Lotsbestemming*” en verwys na die Griekse mitologie, terwyl die voorbladontwerp ten nouste daarmee saamhang. Zeus se drie dogters Clotho, Lachesis en Atropos beskik oor die mens se lewensdraad: Clotho spin die draad, Lachesis wys dit ewekansig toe en Atropos knip dit willekeurig af. Die gedigte word in ses afdelings verdeel met temas wat behandel word wat insluit herinneringe aan die jeug en verlede; verganklikheid, soos dit veral in die hospitaal ervaar word; liefdesgedigte; herinneringe aan ’n Namibiese plaas; en ’n sterfproses. Die verse munt uit in duidelike segging in ’n klinkklare styl.

## Publikasies 
## Bronnelys 
### Internet 
* NB-Uitgewers: http://www.nb.co.za/authors/8596 

### Resensies
Karin Roodt

**Karin Roodt** (néé Bredenkamp) is die vrou van die Afrikaanse skrywer en taalaktivis Dan Roodt. Sy skryf aanvanklik onder die skuilnaam Karin Konsentrasiekamp.

## Lewe en werk 
Karin is getroud met die skrywer, digter en taalaktivis Dan Roodt. Sy is ook betrokke in die politiek, eers as lid van die Vryheidsfront Plus en daarna as lid van Front Nasionaal. Tans is Roodt die redakteur by die webwerf PRAAG (Pro-Afrikaanse Aksiegroep).

## Skryfwerk 
Karin Roodt debuteer in 1985 onder die skuilnaam Karin Konsentrasiekamp met die boek *Hoekom nies u nie?*

As Karin Roodt publiseer sy in 2012 die roman *Duiwelsasem*.

## Sien ook 
* Karin Konsentrasiekamp

## Verwysings
Emma Horn

**Emma Horn** (* 7 Februarie 1917, Ermelo – onbekend) is die getroude naam van die Afrikaanse digter Emma Louw. Onder hierdie naam skryf sy verskeie genealogiese werke.

## Lewe en werk 
Emma Louw is op 7 Februarie 1915 op Ermelo gebore, die jongste kind en enigste dogter van Charles Robert Louw en Maria Gesina Stolp. Sy het drie ouer broers, Andries Adriaan, Charles Robert Murray en Jacob Stolp. In 1916 verhuis die gesin na Kaapstad en sewe jaar later na die plaas Dennegeur naby Somerset-Wes[2]. Haar skoolopleiding ontvang sy aan die Laerskool Somerset-Wes en die Hoërskool Hottentots-Holland. Sy studeer verder aan die Universiteit van Stellenbosch, waar sy ’n B.A.-graad behaal. Hierna reis sy na die buiteland en bring feitlik ’n jaar in Duitsland deur, waar sy die musiekseisoen in Berlyn en die wintersport in die berge ervaar. Na haar terugkeer na Suid-Afrika aanvaar sy in 1937 ’n betrekking as redaksielid van *Die Burger* in Kaapstad, waar sy vir twee jaar werk. In 1940 gaan bly sy ’n tyd lank by haar ouers op die familieplaas, waarna sy na Johannesburg verhuis en ’n betrekking by *Die Transvaler* aanvaar. Hier ontmoet sy vir Gideon Jozua Horn, met wie sy in 1943 trou en die egpaar verhuis later terug na Kaapstad. Twee dogters word uit die huwelik gebore, onder wie Hester Magdalena op 9 Mei 1949. Sy slyt haar laaste jare in ’n ouetehuis in Kaapstad.

## Skryfwerk 
As Emma Horn spits sy haar later toe op genealogiese navorsing en verskeie werke in hierdie genre verskyn van haar, insluitende *Ds. A.A. Louw (1827–1908) en sy gesin*, *Louw-stamregister: Johannes Rudolph en sy afstammelinge*, *Murray-stamregister (1794–1954)* en *Dirk Louw en Jacob Stolp en hul afstammelinge*. Al hierdie werke word by die Genealogiese Instituut van Suid-Afrika gehuisves.

## Publikasies 
* 1956 *Murray-stamregister (1794–1954)*
* 1967 *Louw-stamregister*
* 1974 *Ds. A.A. Louw (1827–1908) en sy gesin*
* 1991 *Dirk Louw en Jacob Stolp en hul afstammelinge*

## Sien ook 
* Emma Louw

## Verwysings
J.J. Brits

**J.J. Brits** was ’n Afrikaanse skrywer.

## Lewe en werk 
Johannes Jacobus Brits is op 27 April 1908 op ’n plaas in die distrik Bloemfontein gebore, waar hy grootword. Sy vader is in Junie 1919 oorlede. In sy agste jaar begin hy op die plaasskool skoolgaan, waar hy standerd ses behaal en dan op Reddersburg matrikuleer. Hy studeer verder aan die Universiteitskollege van die Oranje-Vrystaat in Bloemfontein, waar hy eers in die lettere studeer en daarna in die ekonomie. Hierna boer hy vir ’n paar jaar, maar word dan staatsamptenaar. In 1947 begin hy by die Universiteit van Suid-Afrika werk en word mettertyd hoofraadgewer in die departement van studentesake. Hy is lid van die Afrikaanse Skrywerskring, word in 1960 tot sekretaris verkies en word later ook voorsitter. Hy lewer op 25 Maart 1976 as voorsitter die openingsrede by die sesde vyfjaarlikse kongres van die Afrikaanse Skrywerskring in Pretoria, met die tema “*Die skrywer en die gemeenskap*”.

## Skryfwerk 
Die dood van sy vader gee aanleiding tot die skryf van sy eerste gedig, wat in *Die Huisgenoot* gepubliseer is. Hy publiseer verhale (veral spookstories) in *Die Huisgenoot* onder sy voorletters of die skuilnaam Job. Onder sy eie naam publiseer hy in *Die Volksblad*, *Landbouweekblad* en *Tydskrif vir Letterkunde*. Aanvanklik lê hy hom toe op ernstige skryfwerk, maar skakel daarna oor na ontspanningsleesstof wanneer hy besef dat daar ’n tekort daaraan in Afrikaans is. Sommige van sy boeke word aan skole en universiteite voorgeskryf en hy behaal veral sukses met jeugverhale.

## Publikasies 
## Bronnelys 
### Boeke 
* Kannemeyer, J.C. “Geskiedenis van die Afrikaanse literatuur 1” Academica, Pretoria en Kaapstad Tweede druk 1984
* Nienaber, P.J. “Hier is ons skrywers!” Afrikaanse Pers-Boekhandel Johannesburg Eerste uitgawe 1949
* Nienaber, P.J. et al “Perspektief en Profiel” Afrikaanse Pers-Boekhandel Johannesburg Derde hersiene uitgawe1969

### Internet 
* Worldcat: http://www.worldcat.org/search?q=au%3ABrits%2C+J.+J.&dblist=638&fq=ap%3A%22brits%2C+j+j%22&qt=facet_ap%3A
Hoefyster-valkvis

Die **hoefyster-valkvis** (*Paracirrhites arcatus*) is 'n vis wat voorkom in die Stille Oseaan en die Indiese Oseaan, die Rooisee en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as die *Horseshoe hawkfish*.

## Identifikasie 
Die vis word tot 14cm lank. Die kop en lyf is rooibruin met 'n wit streep langs die agterste gedeelte van die sylyn. Daar is 'n prominente oranje, rooi met ligblou boogvormige merk langs die oog. Daar is ook drie oranje merke op die onderste gedeelte van die kieue deksel. By die onvolwasse vissies mag die wit streep afwesig wees. Die vis leef in aflandige koraal- en rotsriwwe in water wat 10 tot 35m diep is. Hulle is alleenlopers vreet skaaldiere en klein vissies.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakel 
* http://www.fishbase.org/summary/Paracirrhites-arcatus.html
Mazda CX-5

Die **Mazda CX-5**  is 'n kompakte oorkruis SNV wat deur Mazda vervaardig word sedert 2012 vir die 2013-modeljaar. Dit is Mazda se eerste motor wat die nuwe KODO – Soul of Motion ontwerptaal benut, wat die eerste keer in die Shinari konsepvoertuig getoon is in Mei 2011.
Dit deel 'n platform met die Mazda3 en Mazda6. Dit is ook die eerste voertuig met die maatskappy se volle *Skyactiv-Tegnologie* suite, met 'n stewige, liggewigplatform, gekombineer met 'n nuwe reeks van doeltreffende enjins met verminderde uitlaatbesoedeling en verbeterde brandstofverbruik. Die Skyactiv enjin- en transmissietegnologie is aanvanklik in die 2012 Mazda3 kompakte sedan en luikrug vrygestel.

## Ontwikkeling 
links|duimnael|Mazda Minagi Konsep 2011 by die Geneefse motorskou.
Mazda MINAGI (マツダ 勢(MINAGI)) konsepmotor is die eerste Mazdavoertuig met Mazda se nuwe 'KODO – Soul of Motion'-ontwerptaal en SKYACTIV-tegnologie.

Die voertuig is by die 2011-Geneefse motorskou onthul.

links|duimnael|Mazda CX-5 Maxx Sport (voor opsmuk, Australië)
Die ontwerp is gebaseer op die Mazda MINAGI. Die Mazda CX-5 vervang beide die Mazda Tribute en die Mazda CX-7.

Die Japannese model is onthul by die 2011 Tokio-motorskou, en 'n verpersoonlikte variant in rooi buitekleur met allooiwiele geverf in mat-swart en effens laer ryhoogte is later by die 2012 Tokio Motor Salon vrygestel. Produksiemodelle verkoop sedert 2012, met 'n keuse van SKYACTIV-D 2.2 of SKYACTIV-G 2.0 enjins en SKYACTIV-DRIVE 6-gang outomatiese ratkas. Brandstofverbruik vir die intreevlak-dieselenjin met voorwielaandrywing is 4,5 L/100 km; (52 mpg).

Japannese produksie van Mazda CX-5 met SKYACTIV-D 2.2 dieselenjin het by die Ujina-aanleg naby Mazda se hoofkwartier in Hiroshima begin.

In 2012 is daar beplan om die Mazda CX-5 produksie by die Ujina-aanleg te verhoog tot 240,000 eenhede per jaar deur die uitbreiding van produksie by Ujina-aanleg No. 2 bykomend tot aanleg No. 1.

## Bemarking 
In die Japanse plaaslike mark het die CX-5 maandelikse verkope van 8 keer hoër as wat voorspel is, behaal sedert Februarie 2012, met die "skoon diesel"-model wat vir 'n aandeel van 73% verantwoordelik was.

Die Mazda CX-5 is die wenner van die Japan Motor van die Jaar-Toekenning 2012–2013.

## Opknapping 
regs|duimnael|Opgesmukte Mazda CX-5 Sport
Die opgesmukte model Mazda CX-5 is onthul by die 2014 Los Angeles Motorskou as 'n 2016 model. Noemenswaardige veranderinge sluit in opgradering in  buitestilering, vermidering van padgeraas, 'n verbeterde info-vermaakstelsel en 'n sport-modus vir die 6-gang outomatiese ratkas. Die tegnologiepakket kry ook LED-hoofligte, LED-misligte en kombinasie LED-agterligte. Die beskikbare enjinopsies bly dieselfde.

## Verwysings
George Sekondêre Skool

**George Sekondêre Skool** is 'n Afrikaansmedium skool in George, 'n stad in die provinsie Wes-Kaap van Suid-Afrika. Die skool is in 1947 gestig.

In 2006 het die skool 1266 leerders en 38 onderwysers gehad. Dit is in dieselfde jaar geoogmerk as een van 10 "Kuns- en Kultuur-fokusskole" wat oor die daaropvolgende drie jaar opgerig sou word.

## Verwysings
Kaapstadse strandgebied

Die **Kaapstadse strandgebied**, beter bekend as die **Foreshore**, is 'n uitbreiding van die middestad op 'n drooggelegde deel van Tafelbaai.

raamroos|senter|600px

## Ligging 
Die Foreshore lê noord van Strandstraat en oos van die Heerengracht en Adderleystraat. Dit sluit in die Duncan-dok en alle hawe-terreine ooswaarts, die spoorwegstasie en rangeerwerwe tot by die mond van die Swartrivier. Die geboue van die Burgersentrum, Artscape (Kunstekaap-teatersentrum) en Media24 (Die Burger, Naspers) is o.a. in hierdie stadsdeel geleë. 'n Kenmerk van die gebied is die onvoltooide snelwegoorbrûe.

## Geskiedenis 
duimnael|links|Die onvoltooide snelwegoorbrûe
Kaapstad se groei is jare lank gestrem omdat die stad vasgedruk is tussen Tafelberg en Tafelbaai. Ook om 'n groter hawe te bou en die spoorwegnetwerk te verbeter, was 'n groter grondoppervlakte nodig. Daarom is in 1937 begin om grond aan die suid- en suidoostelike kus van die baai, dus teenoor die middestad, Woodstock en Paardeneiland 'n 194&nbsp;ha grond droog te lê. Roggebaai, die kern van hierdie stadsontwikkeling, het 65&nbsp;ha hiervan beslaan. Die aanvanklike projek was teen 1945 voltooi, maar die eise van die ontwikkelende stad het al groter geword. Tot in die 1970's is nog verskeie hektare grond vanaf Paardeneiland weswaarts drooggelê en vir hawe-uitbreiding gebruik.

## Verwysings 
## Bibliografie 
* Die Poort na Suid-Afrika – 'n beskrywing van die Kaapstadse strand plan. Kaapstad: Suid-Afrikaanse Spoorweë en Hawens, 1947.
* Standard Encyclopaedia of Southern Africa, deel 4. Kaapstad: Nasou, 1971. 
* Standard Encyclopaedia of Southern Africa, deel 10. Kaapstad: Nasou, 1974.
Lategan P. Bredenkamp

**Lategan P. Bredenkamp** (1928–2010) was ’n Afrikaanse skrywer.

## Lewe en werk 
Lategan P. Bredenkamp is in Januarie 1928 gebore. Hy is getroud met Minnie en hulle het ses kinders, drie dogters (Lia, Alet en Rietjie) en drie seuns (D.C., Izak en Pieter). Sy vrou is in 1999 oorlede. Hy bly op die plaas Amper in die distrik Postmasburg in die Noord-Kaap, waar hy met skape en beeste boer. Op 3 Desember 2010 is hy in die hospitaal op Upington oorlede.

##  Skryfwerk 
“*Jan Leendert*” vertel die verhaal van ’n rondswerwende bruin plaaswerker, Jan Leendert, en sy vrou Katrien se verblyf op ’n skaapplaas iewers voor die Tweede Wêreldoorlog en die verhouding wat daar tussen die wit boer en hulle heers. Die verteller in die verhaal is die jong seun Pieter. Ná Jan se aankoms begin dinge op die plaas ten goede verbeter, maar die boer neem aanvanklik aanstoot oor Jan se voorbarigheid, wat vriendelik maar ferm sy meestal baie billike eise uiteensit. Treffend is die wyse waarop die skrywer deur dinge te verswyg somtyds meer sê as wat vermeld word, waarna die krisis van misverstand wat die verhouding tref skok in sy ontbloting van die krake in die menslike psige. “*Waar die wêreld wyd is*” vertel die familiegeskiedenis, met die eerste gedeelte wat die verhaal vertel van die verteller se oupa, sy pa en ander baanbrekers en in die tweede deel sy eie kinderjare behandel. Elke deel is verder opgedeel in episodes, sodat die geskiedenis broksgewys maar op baie onderhoudende manier geskets word.Ten tye van sy dood is daar nog ’n aantal onvoltooide manuskripte op sy rekenaar, met voorlopige werktitels soos “*Toeka se tyd*”, “*Enkeldoringboom*” en “*Gert en Johannes*”.

## Publikasies 
## Bronnelys 
### Tydskrifte en koerante 
* Botha, André “Skryf is vir dié boer die lekkerste werk” “Volksblad” 9 Maart 2009
* Botha, André “Merkwaardige skrywer-boer op 82 oorlede” “Volksblad” 4 Desember 2010

### Internet 
* Bookslive: http://bookslive.co.za/blog/2009/02/13/nuut-deur-protea-boekhuis-jan-leendert-deur-lategan-p-bredenkamp/
* Protea Boekhuis: http://www.proteaboekhuis.com/index.php/protea-outeurs-authors-bredenkamp-lategan
* Worldcat: http://www.worldcat.org/search?q=au%3ABredenkamp%2C+Lategan+P.&qt=hot_author

### Resensies
Jac Braamse

**Jac Braamse** (1922 - 1987) was ’n Nederlandse digter wat in Suid-Afrika gewoon het.

## Lewe en werk 
Jac Braamse is op 27 Maart 1922 gebore op die dorp Heinkenszand in Zeeland, naby Middelburg in Nederland. Tydens die Tweede Wêreldoorlog kom hy in 1942 ten dode toe siek in Kaapstad aan. Na sy genesing besluit hy om aan te bly. Op 27 Januarie 1987 pleeg hy in Kaapstad selfmoord deur homself met ’n pistool te skiet.

## Skryfwerk 
Hy skryf gedigte in Nederlands en Afrikaans en dit word gepubliseer in tydskrifte wat in Willemstad (Curaçao), New York en Kaapstad uitgegee word. In 1947 hou hy op met publiseer. In 1981 vra hy aan sy Nederlandse vriend Freek van Wel of hy sy gedigte na sy dood sal uitgee. Dit lei dan tot die publikasie van “*Legaat onder last: gedichten van Jac Braamse*”, wat beperk is tot 500 genommerde eksemplare. Sy gedig “*Plein*” word opgeneem in Gerrit Komrij se bloemlesing “*Die Afrikaanse poësie in ’n duisend en enkele gedigte*”.

## Publikasies 
## Bronnelys 
### Internet 
* Nederlandze Poëzie Encyclopedie: http://www.nederlandsepoezie.org/dichters/b/braamse.html
H.H. Broodryk

**H.H. Broodryk** (*1891- onbekend) was ’n Afrikaanse skrywer. Broodryk skryf ook onder die skuilnaam **Beeba**.

## Lewe en werk 
Hugo Henry Broodryk is in 1891 gebore. Hy beklee ’n aantal verantwoordelike betrekkings in die onderwysberoep, waarna hy hom in die politiek begewe as kandidaat vir die Nasionale Party. In 1943 verloor hy die verkiesing in die Tuine-kiesafdeling in die Kaap teen die kandidaat van die Verenigde Party.

## Skryfwerk 
Onder die skuilnaam Beeba skryf hy veral speurverhale soos *Die diamantkoper en ander speurderstories* en *Die diamanthalssnoer en drie ander speurdersverhale*. *Bont beelde* bevat ’n aantal sketse, waaronder *Die dokter se gedagte* wat oorspronklik in 1928 in Die Huisgenoot verskyn het. Hierin kry die uitlandse dokter Arnot (wat arend beteken) sy eerste pasiënt, die eienaar van die Phoenix Hotel, met die feniks in die hotel se naam natuurlik die legendariese voël wat uit die asse verrys. Die lykbesorger is egter soos ’n aasvoël op die uitkyk vir sy volgende kliënt. 

Indrukwekkend vir hierdie stadium van die ontwikkeling van die Afrikaanse kortverhaal is die slim spel wat die skrywer met sy name speel. Hierdie verhaal word deur Daniel Hugo in die versamelbundel *Tydskrif 2* opgeneem en die kortverhaal *Die jongste* word deur M.S.B. Kritzinger opgeneem in die versamelbundel *Die jongste Afrikaanse kortverhale*. *Kykies in die politiek* is herinneringe uit sy dae as politikus, wat onder sy eie naam verskyn. Hy skryf ook ’n aantal skoolboekies met onderrig oor die Afrikaanse taal, spesifiek gemik op gebruik in die verskillende standerds (1-6) van die laerskool.

## Publikasies 
## Bronnelys 
### Boeke 
* Kritzinger, M.S.B. (samesteller) “Die jongste Afrikaanse kortverhale” J.H. de Bussy Pretoria en H.A.U.M. Pretoria. Vyfde druk. 1944

### Internet 
* Noordwes-Universiteit: http://dspace.nwu.ac.za/handle/10394/11258
* Worldcat: http://www.worldcat.org/identities/lccn-no2002-65820/
* Wybenga, Gretel Beeld: http://152.111.1.88/argief/berigte/beeld/2002/12/30/9/4.html
Kocatepe-moskee

Die **Kocatepe-moskee** is die grootste moskee in Ankara, die hoofstad van Turkye. Dit is tussen 1967 en 1987 in die Kocatepe-buurt gebou. Sy grootte en prominente ligging maak dit ’n landmerk wat feitlik van enige plek in Sentraal-Ankara gesien kan word. 

## Geskiedenis 
Die idee om die Kocatepe-moskee te bou dateer van die 1940's. Op 8 Desember 1944 het die ondervoorsitter van Turkse Godsdienssake en 72 ander ’n nuwe vereniging, die "Vereniging om ’n Moskee in Yenişehir, Ankara te Bou", gestig. In 1947 het die vereniging ’n beroep op argitekte gedoen om projekte voor te lê, maar nie een van die ontwerpe is aanvaar nie.

In 1956 is grond toegeken vir die moskee en die volgende jaar is weer eens ’n beroep om projekte gedoen. Dié keer is 36 ontwerpe oorweeg, en die gesamentlike plan van Vedat Dalokay en Nejat Tekelioğlu is aanvaar.

Die ontwerp was innoverend en modern. Bouwerk het begin, maar weens groot kritiek van konserwatiewe oor die moderne voorkoms is bouwerk stopgesit nadat nog net die fondament gelê is. Later het Dalokay ’n aangepaste weergawe van die moskee gebruik vir die Faisal-moskee in Islamabad, Pakistan, nadat hy in 1969 ’n internasionale kompetisie gewen het. Laasgenoemde moskee is een van die grootstes in die wêreld en kan 24&nbsp;000 aanbidders huisves. Dit word beskou as die voorloper van moderne Islamitiese argitektuur.

Ná ’n derde kompetisie in 1967 vir ontwerpe vir die moskee in Ankara is ’n meer konserwatiewe of nostalgiese plan van Hüsrev Tayla en M. Fatin Uluengin gekies. Die moskee is in 1987 voltooi. Dit is in ’n Neoklassiek-Ottomaanse styl en is deur verskeie moskees geïnspireer, onder meer die Blou Moskee in Istanboel.

## Verwysings 
## Eksterne skakels 
*Foto's van die Kocatepe-moskee
*Panoramiese 3D-toer van die moskee
*Foto's van Vedat Dalokay se latere Faisal-moskee
*
*15px Hierdie artikel is vertaal uit die Engelse Wikipedia
Etienne Britz

**Etienne Britz** is ’n letterkundige en dosent in die Departement Afrikaans-Nederlands aan die Universiteit van Stellenbosch

## Lewe en werk 
Etienne Cornelius Britz is in 1946 gebore. Hy studeer aan die Universiteit van Stellenbosch, waar hy in 1971 die M.A.-graad verwerf met ’n verhandeling oor “*Die paradoks in die poësie, met verwysing na Elisabeth Eybers*”. Tydens sy studentedae is hy lid van D.J. Opperman se letterkundige laboratorium op Stellenbosch. Hy skryf die doktorale eksamen (Drs.Litt.) aan die Vrije Universiteit in Amsterdam in 1976 en behaal dan sy doktorsgraad (D.Litt.-graad) in 1981 aan die Universiteit van Stellenbosch met ’n proefskrif oor “''Drie 'Hollandse' romans van Arthur van Schendel: ’n ontleding van ‘De Waterman’, ‘Een Hollands drama’ en ‘De grauwe vogels’*”. As senior lektor doseer hy Afrikaanse en Nederlandse letterkunde aan die Universiteit van Stellenbosch en na sy aftrede word hy in 2007 dosent in Nederlands aan die Universiteit vir Internasionale Studies in Shanghai in China. As rubriekskrywer lewer hy gereelde bydraes vir *Die Burger*.

## Skryfwerk 
’n Keur uit sy rubrieke oor ’n verskeidenheid van onderwerpe word gebundel in “*33 Uithoeke*”, waarin veral sy bydraes oor die letterkunde en skrywers (byvoorbeeld Blake, Eybers en Totius) stimulerend is. Hy skryf die blokboek oor Arthur van Schendel se “*Een zwerver verliefd*” en saam met Ronel Foster skryf hy ook die blokboek oor die bundel “*Nederlandse verhale van ons eie tyd*”, wat saamgestel is deur A.P. Grové, Wilfried de Pauw en J.L. Steyn.

Verder lewer hy bydraes oor onder andere W.E.G. Louw, S.J. Pretorius en Lina Spies tot “*Perspektief en profiel*” onder redaksie van H.P. van Coller. Vir die reeks “*Literatuur van die Lae Lande*” skryf hy insiggewende inleidings by ’n aantal van die uitgawes, insluitende “*De avonden: een winterverhaal*” van Gerhard Reve, “*De tranen der acacia's*” van W.F. Hermans, “*Gehandhaafde verhalen*” van Jacques Hamelink en “*Een nagelaten bekentenis*” van Marcellus Emants. Ongepubliseer is sy navorsingsverslag oor “*The translation of Afrikaans literature into Dutch, and the reception of the translations in the Netherlands and Belgium*”. Sy boekresensies en artikels oor literêre onderwerpe word in verskeie tydskrifte en koerante gepubliseer. As redakteur is hy verantwoordelik vir die bundeling van die “*Verrigtinge van die vyfde driejaarlikse neerlandistiekkongres''” wat tussen 25 en 27 Januarie 1989 aangebied is deur die Departement Afrikaans en Nederlands van die Universiteit van Stellenbosch.

## Publikasies 
## Bronnelys 
### Internet 
* Digitale bibliotheek voor Nederlandse letteren: http://www.dbnl.org/auteurs/auteur.php?id=brit003
* LitNet: http://www.litnet.co.za/author/etienne-britz/
* Marais, Johann Lodewyk LitNet: http://www.litnet.co.za/die-letterkundige-laboratorium-van-die-universiteit-van-stellenbosch/
* Stellenbosch Writers: http://www.stellenboschwriters.com/100britze.html Worldcat: http://www.worldcat.org/identities/lccn-no2001-67221/

### Resensies
Noem my Skollie

**Noem my Skollie** is 'n Afrikaanse rolprent wat op 2 September 2016 vrygestel is. Die film speel in die Pollsmoor-gevangenis op die Kaapse Vlakte af. Dit vertel die verhaal van die draaiboekskrywer, John W. Fredericks (hy word AB in die film genoem). Dit is Daryne Joshua se eerste film as regisseur.

*Noem my Skollie* is die derde Afrikaanse fliek, ná Paljas (1997) en Skoonheid (2011), wat deur Suid-Afrika vir die Oscars ingeskryf is.

## Genre 
Die rolprent is ’n drama, gebaseer op die ware verhaal van ’n jong storieverteller in die tronk in die 1960’s. Dit raak temas soos vriendskap, verraad, vergifnis en aanvaring aan.

## Rolverdeling 
* Austin Rose as die jong AB
* Dann-Jacques Mouton as die ouer AB
* Ethan Patton as die jong Gimba
* Gantane Kusch as die ouer Gimba
* Joshua Vraagom as Gif
* Valentino de Klerk as Shorty
* Tarryn Wyngaard as Jenny
* David Manuel as die tronkbaas

Die rolverdeling bestaan verder uit onder andere: Christian Bennett, Gershwin Mias, Oscar Peterson, Abdu Adams, Peter Butler, Charlton George, Jill Levenberg, Denise Newman, Sandi Schultz, Andre Roothman, Paul du Toit en Irshaad Ally.

## Storielyn 
AB en sy beste vriende, Gimba, Gif en Shorty groei in ’n armoedige bendewêreld op die Kaapse Vlakte op. Ten spyte van hulle omstandighede probeer hulle die bendes vermy, maar wanneer AB ’n traumatiese voorval beleef, besluit hulle om self ’n bende te stig om hulself te beskerm. Die vier pleeg nie ernstige misdade nie, maar die polisie hou hulle deur hul tienerjare dop, totdat hulle ’n groep gewilde jong mans word.

AB en Gimba word tydens ’n inbraak gearresteer en tot twee jaar tronkstraf gevonnis. AB besluit om sy talent vir storievertel te gebruik in Polsmoor-tronk om die geharde misdadigers in die tronk te vermaak en sy status te verhoog. Gimba het egter ’n ander pad ingeslaan om sy veiligheid te verseker.

Wanneer hy vrygelaat word, sit AB sy verhouding met sy vriendin, Jenny, voort. Storieskryf word ’n manier om haar te beïndruk. Sy bendevriende oortuig hom egter om weer by hulle aan te sluit – wat rampspoedige gevolge vir almal inhou.

## Sien ook 
* Lys van Afrikaanse rolprente

## Verwysings 
## Eksterne skakels 
*
Vierbalk-nooientjie

Die **vierbalk-nooientjie** (*Abudefduf natalensis*) is 'n vis wat voorkom aan die ooskus van Suid-Afrika vanaf die Oos-Kaap tot by die noorde van KwaZulu-Natal en mag moontlik endemies aan Suid-Afrika wees. In Engels staan die vis bekend as die *Fourbar damsel*.

## Identifikasie 
Die vis word tot 17 cm lank, sy lyf is wit en daar is vier swart vertikale breē strepe op die lyf. Die strepe strek egter nie tot by die pens nie. Die kop is dofkleurig en die stertvin het 'n swart rant. Ouer visse ontwikkel 'n reënboogkleurige skynsel op die sye. Hulle leef in rotsagtige kusareas en aflandige riwwe in water wat 1 tot 20 m diep is. Die onvolwasse vissies mag in getypoele voorkom. Hulle is streng territoriale alleenlopers maar kan ook in pare of klein groepies voorkom. Die visse vreet soöplankton, alge en klein skaaldiere.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakel 
* http://www.fishbase.org/summary/Abudefduf-natalensis.html
Donkernooientjie

Die **donkernooientjie** (*Abudefduf notatus*) is 'n vis wat voorkom in die Stille Oseaan en die Indiese Oseaan; meer spesifiek die Rooisee en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as die *Dusky damsel*.

## Identifikasie 
Die vis word tot 17 cm lank. Die volwasse visse is grysbruin met nou, wit vertikale strepe op die sye en die stertvin is liggeel. Die onvolwasse visse is bruin en grys aan die onderkant terwyl die wit strepe onderontwikkel is. Hulle leef in oop rotsriwwe, normaalweg waar die water onstuimig is in water wat 1 tot 12 m diep is. Die onvolwasse vissies word ook soms in getypoele gevind. Hulle is gewoonlik alleenlopers maar kom ook in los groepe voor. Die visse vreet alge en klein skaaldiere.

## Sien ook 
* Alfabetiese lys van visse
* Lys van Suider-Afrikaanse visse volgens wetenskaplike name
* Lys van Suider-Afrikaanse varswater visfamilies
* Lys van Suid-Afrikaanse visfamilies

## Bron 
* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 

## Eksterne skakel 
* http://www.fishbase.org/summary/Abudefduf-notatus.html
Nikaab

[duimnael|180px|’n Vrou met ’n nikab in die [Verenigde Arabiese Emirate.]]

’n **Nikaab** (Arabies: نقاب|نِقاب) is ’n stuk lap wat ’n vrou se gesig bedek as deel van die hidjab. Dit word deur sommige Moslemvroue in die openbaar gedra en voor mans wat nie deel van hul onmiddellike familie is nie. Dit is algemeen in lande soos Saoedi-Arabië, Jemen, Oman en die Verenigde Arabiese Emirate. 

Vanweë die groot verskeidenheid hidjab wat in die Moslemwêreld gedra word, is dit soms moeilik om tussen die soorte sluiers te onderskei. Die terme nikaab en boerka word dikwels met mekaar verwar. ’n Nikaab bedek die gesig, terwyl ’n boerka die hele lyf van die bopunt van die kop af bedek.

## Sien ook
* Boerka
* Hidjab

## Eksterne skakels 
*
*15px Hierdie artikel is vertaal uit die Engelse Wikipedia
Toyota Yaris WRC

Die **Toyota Yaris WRC** is 'n wêreldtydrenmotor wat deur Toyota Motorsport GmbH ontwerp word om in die Wêreldtydrenkampioenskap (WRC) mee te ding. Die motor is gebaseer op die Toyota Yaris, en sal die eerste motor wees waarmee Toyota aan die WRC deelneem sedert sy onttrekking uit die kampioenskap aan die einde van die 1999-seisoen om te fokus op sy Le Mans Prototipe en Formule Een-programme.

Die motor het sy toets- en ontwikkelingfase in Maart 2014 begin, voor sy debuut in die 2017 seisoen. Die ontwikkeling en bedryf van die motors sal onder die viermalige Wêreldbestuurderskampioen Tommi Mäkinen wees, en wel onder die vaandel van Toyota GAZOO Racing. Die motor het sy eerste openbare verskyning in Mei 2016 gemaak tydens toetse in Palokka-Puuppola, met Mäkinen en Juho Hänninen as bestuurders.

## Sien ander wêreldtydrenmotors 
* Citroën DS3 WRC
* Ford Fiesta RS WRC
* Hyundai i20 WRC
* Mini John Cooper Works WRC
* Volkswagen Polo R WRC

## Verwysings
Hidjab

duimnael|180px|Vroue wat ’n hidjab dra.

’n **Hidjab** of **hijab** (Arabies: حجاب; IFA: hɪˈdʒɑːb) is ’n soort kopdoek wat Moslemvroue in die openbaar dra of in die teenwoordigheid van mans wat nie deel van hul nabye familie is nie. Dit bedek die kop en skouers. Die term kan ook uitgebrei word na enige kleed wat die kop, gesig of liggaam bedek om aan ’n sekere mate van fatsoenlikheid te voldoen. Die term kan ook gebruik word om na die afsondering van vroue van mans in die openbaar te verwys, of dit kan ’n metafisiese dimensie aandui, byvoorbeeld om te verwys na "die sluier wat die mens of die wêreld van God skei". Die Koran raai Moslemvroue aan om fatsoenlik aan te trek. Sommige Sjaria omskryf dit as die bedekking van alles behalwe die gesig, elmboë en knieë. Dié riglyne word gevind in hadit en fikh, wat ontstaan het ná die openbaring van die Koran, maar volgens sommige is dit afgelei van verse uit die Koran.

Sekere lande soos Iran en Saoedi-Arabië vereis die dra van die hidjab in die openbaar. Ander lande het weer wette afgekondig wat sekere of alle soorte hidjab in die openbaar of op sekere plekke verbied. Vroue ondervind in sekere dele van die wêreld ook nieamptelike druk om die hidjab in die algemeen of in sekere vorme te dra of nie. Dit sluit fisieke aanvalle in.

## Sien ook
*Boerka
*Nikaab

## Verwysings 
## Eksterne skakels 
*BBC-tekeninge van verskillende soorte Islamitiese vrouekleredrag
*"ReOrienting the Veil", ’n opvoedkundige webtuiste oor Islamitiese sluiers
*
*15px Hierdie artikel is vertaal uit die Engelse Wikipedia
Doepatta

[duimnael|180px|Die [Indië|Indiese aktrise Shriya Saran in ’n moderne doepatta wat om die nek gedrapeer is.]]

’n **Doepatta** (Hindi: दुपट्टा, Pandjabi: ਦੁਪੱਟਾ/ਚੁੰਨੀ, دوپٹا, Oerdoe: دوپٹا) is ’n lang, veeldoelige serp wat baie Suid-Asiatiese vroue dra en gewoonlik by die res van die kleredrag pas. Dit was oorspronklik ’n simbool van fatsoenlikheid.

## Gebruik 
Die doepatta word in verskeie streke van Suid-Asië gedra. Hoewel dit steeds ’n simbool van fatsoenlikheid is, dra baie vroue dit vandag bloot as ’n dekoratiewe bykomstigheid. Daar is geen vaste manier hoe dit gedra moet word nie, en namate tyd verloop en die mode verander, wissel die styl van die doepatta.

Dit word gewoonlik oor albei skouers en om die kop gedra. Dit kan egter ook soos ’n mantel om die hele bolyf gedrapeer word. Soms word dit gedra met die middelste deel op die bors en die punte oor die skouers. In moderne tye word die doepatta dikwels oor die een skouer of net oor die arms gedrapeer. ’n Kort doepatta, wat meer soos ’n serp lyk, kan ook gedra word.

Wanneer vroue op die Indiese subkontinent ’n moskee, kerk of ander godsdiensgebou binnegaan, bedek hulle gewoonlik hul kop met die doepatta.

## Verwysings 
## Eksterne skakels 
* "Indian Dupatta From Behind the Veil," ’n artikel oor die doepatta
*
*15px Hierdie artikel is vertaal uit die Engelse Wikipedia
Boerka

’n **Boerka** is ’n kleed wat vroue in sommige Islamitiese tradisies dra wat hul liggaam in die openbaar bedek. Die term kom oorspronklik van die Arabiese woord برقع, *burquʻ* of *burqaʻ*.

Die sluiergedeelte vir die gesig is gewoonlik ’n reghoekige, halfdeursigtige stuk lap met die boonste deel vas aan ’n deel van die kopserp sodat die sluier oor die gesig hang. Dit kan opgelig word wanneer die vrou dit wil doen. In ander style is die nikaab van die sluier aan een kant vas en bedek dit die gesig net onder die oë sodat die oë sigbaar is.

## In Islamitiese geskrifte 
[duimnael|links|180px|’n Litograaf uit 1842 deur James Rattray toon ’n militante Persiese vrou in [Afganistan met ’n boerka agter haar.]]

Baie Moslems glo die tradisies oor die lewe van Mohammed, of die hadit, vereis dat beide mans en vroue in die openbaar fatsoenlik optree en aantrek. Dié vereiste word egter op baie verskillende manier vertolk deur Moslem-geleerdes en .

In ’n vers in die Koran word gesê: 

Nog ’n vers in die Koran lui:

’n Fatwa (Islamitiese regsopinie) deur Muhammed Salih Al-Munajjid, ’n salafis (lid van ’n ultrakonserwatiewe Soennitiese beweging) en die stigter van die webtuiste IslamQA.info, wat in Saoedi-Arabië verbied is omdat hy nie by magte is om fatwa te gee nie, sê:

Die regte manier soos die getuienis aangedui, is dat die vrou se gesig'' 'awrah* (’n intieme deel) is wat bedek moet word. Dit is die mees aanloklike deel van haar liggaam, want mense kyk meestal na die gesig, sodat die gesig die grootste* 'awrah* van ’n vrou is.

Die fatwa stel dit ook duidelik wanneer dit verbode is om die sluier te dra: 
In die Soenna is daar baie *ahaadeeth*, soos: Die Profeet het gesê: "Die vrou in ihram word verbied om haar gesig te versluier (’n nikaab te dra) of om die boerka te dra." Dit dui daarop dat wanneer vroue nie in ihram is nie, hulle hul gesigte bedek het. Namoes is ’n etiese kategorie, ’n sedelikheid van ’n Midde-Oosterse Moslemse patriargale aard. Dit is ’n sterk geslagspesifieke kategorie wat die verhoudings in ’n gesin beskryf in terme van eer, aandag, respek/respektabelheid en fatsoenlikheid. Die term word dikwels vertaal as "eer".

Die kleed is omstrede en word in verskillende dele van die wêreld op verskillende maniere beskou – óf positief óf negatief.

## Sien ook
*Nikaab
*Hidjab

## Verwysings 
## Eksterne skakels 
* "Burqa ban: What it means for the West" – TCN News
* "The absence of evidence for banning burqas" – The Guardian
* "Beautiful Burqas"  – *Life''
*
*15px Hierdie artikel is vertaal uit die Engelse Wikipedia
Ernst Brocker

**Ernst Bröcker** is ’n Afrikaanse dramaturg.

## Lewe en werk 
Ernst Bröcker is op 1 September 1984 gebore. Hy matrikuleer aan die Groote Schuur Hoërskool in Kaapstad, waarna hy by die AFDA Filmskool in Kaapstad studeer in Regie en die skryf van draaiboeke. Tydens sy studies wen hy verskeie pryse, waaronder ’n kontantprys van Sanlam vir Teaterskryfwerk in 2003, in 2004 beste tweedejaar studenteproduksie vir sy selfgeskrewe film “*Popster*” en in 2005 die AFDA-pryse vir beste kortverhaal, beste verhoogdirekteur en beste verhoogproduksie. Vanaf 2006 tot 2012 is hy vir sewe jaar betrokke by die sepie “*Sewende Laan*” in diverse hoedanighede, insluitende as draaiboek-koördineerder en medeskrywer. Hy is terselfdertyd vryskutskrywer vir die tydskrif *Gay Pages*, vir wie hy ’n aantal artikels oor verhoudings binne homoseksuele verband skryf. In 2013 voltooi hy ’n internasionale internskap in sosiale media en kommunikasie by Party Earth in Barcelona in Spanje. Sy primêre taak is om foto’s te neem en oorsigte te skryf oor sosiale uithangplekke in en rondom Barcelona. Na sy terugkeer na Suid-Afrika is hy kopieskrywer vir Firefly Advertising. Hy het ’n swart gordel in karate

## Skryfwerk. 
Hy skryf die drama “*Eetjie Feetjie*” wat by die Kaapse Fees en ook by die Klein Karoo Nasionale Kunstefees opgevoer word. Hierdie drama is ook ’n finalis vir die Sanlam Teaterprys in 2004. Tydens sy studies skryf hy ook die dramas “*Liefde.Kom*” en “*Amal ‘le Selle*”. Hy is ook skrywer en regisseur van verskeie kortfilms, insluitende “*Weekend special*”, “*Popster*”, “*Grooming evolution*”, “*Grooming evolution 2*”, “*The adventures of O-Boy*”, “*Oh Koek*” en “*Saving face*”.

## Bronnelys 
### Internet 
* Brocker Portfolio: https://brockerportfolio.wordpress.com/about/
* Ernst Bröcker: http://www.ernstbrocker.com/ 
* Facebook: https://www.facebook.com/ernst.brocker
Anita Chittenden

**Anita Chittenden** is ’n Afrikaanse joernalis en skrywer.

## Lewe en werk 
Anita Maria Chittenden is vroueredakteur by *Hoofstad* en later lid van die vroueredaksie van *Landbouweekblad* se Gautengse kantoor. Sy woon in Pretoria, is getroud en het een seun.

## Skryfwerk 
In “*O vet! Eva aan die woord*” bundel sy veertig essays wat oorspronklik in ’n rubriek in *Landbouweekblad* verskyn het. Die essays dek ’n wye verskeidenheid onderwerpe van die alledaagse lewe, altoos van die vrou se kant gesien. Soos die titel aandui, duik die ewige stryd teen vet gereeld op. Die rubrieke word geïllustreer deur Cora Coetzee. Anita skryf ook “*Trek reg aan*” en “*Pottebakkery vir beginners*”.

## Publikasies 
## Bronnelys 
### Boeke 
* Chittenden, Anita “O vet! Eva aan die woord” Tafelberg-Uitgewers Beperk Kaapstad Eerste druk 1993
* Van Coller, H.P. (red.) “Perspektief en Profiel Deel 2” J.L. van Schaik-Uitgewers Pretoria Eerste uitgawe 1999

### Resensies
Derdemannetjie

**Derdemannetjie** is 'n kinderspeletjie wat soortgelyk is aan boompie-verplant. 
Twee sirkels word gevorm, 'n binne en 'n buite sirkel. Elke binne-speler het dus n maat teenoor hom aan die buitekant. 
Twee speler begin waar speler een die speler 2 jaag en deur die sirkel vleg. Wanneer die speler twee die kans kry gaan staan hy voor een van die ander paartjies en die agterste speler moet dan weer weghardloop om weer voor 'n ander paartjies te gaan staan.
Sodra speler twee gevang word is hy aan en speler twee kan voor 'n paartjie gaan staan, sodat die agterste een weer kan weghardloop.

## Sien ook 
* Lys van kinderspeletjies
Kat-en-muis

**Kat-en-Muis** is 'n groepspeletjie waarin al die spelers, behalwe twee, in 'n groot sirkel staan en hande vashou. Die ander twee spelers is die kat en muis. Een staan binne die sirkel en die ander staan buite die sirkel.
Sodra die speletjie begin moet die kat die muis jaag. Die spelers wat hande vashou, lig hul arms op om n bogie te vorm sodat die muis kan deurkom om van die kat te ontvlug, terwyl hulle weer hul arms laat sak om te keer dat die kat die muis vang.
Sodra die muis gevang is, word hy die kat en 'n nuwe muis word gekies.

## Sien ook 
* Lys van kinderspeletjies
Len Anthony

**Len Anthony** is een van Derick Jacobs se vele skuilname.

Derick Jacobs (*31 Desember 1944, Upington -) is ’n Afrikaanse skrywer wat onder sy eie naam, en verskeie skuilname ontspanningslektuur skryf. Jacobs se skuilname (behalwe Len Anthony) sluit in: Stefan Radlof, Rena de Kock, Henriette Fouché, Susan Maree.

## Biografie 
Derick Jacobs is op 31 Desember 1944 op Upington gebore. Hy word groot op Windhoek in die ou Suidwes-Afrika (vandag Namibië).

Na skool werk hy in die mediabedryf, onder meer as nuuskrywer by die Suid-Afrikaanse Uitsaaikorporasie (SAUK).

Hy is getroud met die skrywer Christene-Ray Knox wat self boeke en verskeie kortverhale en vervolgverhale vir tydskrifte geskryf het.

## Publikasies as Len Anthony 
## Sien ook 
* Derick Jacobs

## Verwysings
Hendrik Claudius

**Hendrik Claudius** is ’n sewentiende eeuse Nederlander aan die Kaap, wie se reisverslae belangrike inligting oor die taal, plaaslike inwoners en kultuur van die tyd dokumenteer.

##  Lewe en werk 
Hendrik Claudius is omstreeks 1655 in Breslau in Silesia gebore. ’n Medikus van Batavia stuur hom na die Kaap om daar vir hom plante en kruie te versamel. Hy beïndruk hier egter met sy bekwaamheid en die Kompanjie neem hom in diens, waarna hy in die Kaap aanbly. Sy waterverfskilderye van inheemse plante en diere word baie bekend en gewild. Hy vergesel vaandrig Olof Bergh in 1683 op sy tog na Namakwaland, met die doel om die bron van die ryk kopererts te vind en is die amptelike joernaalhouer van hierdie reis. Hy vergesel goewerneur Simon van der Stel in 1685 op ’n soortgelyke reis, waartydens hy ook ’n aantal gekleurde sketse van diere en plante van die binneland maak. In 1685 doen die Fransman en Jesuïet Vader Tachard op ’n reis van Siam die Kaap aan en verkry van Claudius sy belangrikste inligting. In Tachard se “*Voyage de Siam*” neem hy tekeninge van Claudius op, terwyl hy in sy “*Second voyage*” in 1687 voorbeelde van Claudius se plantversameling opneem. Hendrik Claudius is omstreeks 1697 oorlede.

## Skryfwerk 
Claudius hou twee joernale in die tyd van die vroeë Hollandse besetting van die Kaap, naamlik “*Rapport van den Vaendrich Olof Bergh… op hare reyse na de Cralie van de Namaquas*” (1683) en die “*Dagregister en beschryvinge van de voyagie gedaan naar het Amaquas land, onder het beleid van den Ed.Heer Simon van der Stel, commandeur van Cabo de Boa Esperança*” (1685–1686). Hoewel dit in ’n omslagtige styl geskryf is en te veel vervelige inligting oor hoofsaaklik die weer bevat, is hier tog interessante vertellings oor avonture op hierdie reise.

## Bronnelys 
### Boeke 
* Antonissen, Rob “Die Afrikaanse letterkunde van aanvang tot hede” Nasou Beperk Derde hersiene uitgawe Tweede druk 1964
* Conradie, Elizabeth “Hollandse skrywers in Suid-Afrika (Deel I) (1652–1875) J.H. de Bussy, Pretoria 1934
* Dekker, G. “Afrikaanse Literatuurgeskiedenis” Nasou Beperk Kaapstad Elfde druk 1970
* Kannemeyer, J.C. “Geskiedenis van die Afrikaanse literatuur 1” Academica, Pretoria en Kaapstad Tweede druk 1984

### Internet 
* Afrikaner Geskiedenis: http://www.afrikanergeskiedenis.co.za/verkenning-van-die-land/
* Digitale Bibliotheek voor Nederlandse Letteren: http://www.dbnl.org/tekst/conr002holl01_01/conr002holl01_01_0004.php
* Esaach: http://www.esaach.org.za/index.php?title=Claudius,_Hendrik
* Wikipedia: :en:Hendrik Claudius
Pieter Cloete

**Pieter Cloete** was ’n agtiende eeuse inwoner van die Kaap, wat in hierdie tyd ’n belangrike reisverslag geskryf het oor die sedes en gewoontes van die binnelandse inwoners.

## Lewe en werk 
Pieter Lourens Cloete is op 18 Julie 1756 in Kaapstad gedoop. Hy is die seun van Hendrik Cloete (1725–1799), die eienaar van die plaas Constantia in die Kaap, en Hester Anna Lourens (1731–1794), dogter van Pieter Lourens, vanaf 1729 tot 1784 landdros van Stellenbosch. Hulle is afstammelinge van die vryburger Jacob Cloete wat in die tyd van Jan van Riebeeck na die Kaap gekom het. Die eerste eiendomsreg wat in die boeke van die landmeter-generaal in die argief van die Kaap voorkom, het betrekking op Jacob Cloete. Sy grond was aan die Liesbeeckrivier geleë en in 1659 het hy nog veertig akkers bygekry, wat daarop dui dat hy ’n bekwame boer was. Na die dood van sy vrou, by wie hy drie kinders gehad het, is hy terug na Europa maar keer gou weer terug en boer weer tot 1693, toe hy op sy plaas vermoor is. Pieter is die tweede oudste van elf kinders, nege seuns en twee dogters. Hy word ’n landmeter. Op 12 September 1779 is hy met Catharina Christina Scheller getroud, maar hulle het nie kinders nie. Hy is omstreeks 1789 oorlede. Na sy dood trou sy weduwee met Johannes Zorn van Kempen.

## Skryfwerk 
Op 10 September 1776 vertrek Pieter saam met Hendrik Swellengrebel, seun van die voormalige Kaapse goewerneur, vanaf die plaas Nooitgedacht in die Stellenbosch distrik op ’n reis na die binneland. Hy skryf ’n joernaal wat besonderhede oor die reis meedeel onder die titel “*Journaal van eenen landtogt die den ondergeteekende met den Weledelen heer Mr. Hendrik Swellengrebel in den jare 1776 gedaan heeft*”. Hierin beskryf hy die sedes en gewoontes van die binnelandse volkere, die Khoi en die Xhosa, asook die leefwyse en omstandighede van die koloniste, wat ’n waardevolle kultuur-historiese bydrae tot ons begrip van hierdie tyd in die geskiedenis is. Hulle keer op 26 Desember 1776 na Nooitgedacht terug. Sy reisjoernaal word later in die Ryksargief in Nederland bewaar.

##  Bronnelys 
### Boeke 
* Antonissen, Rob “Die Afrikaanse letterkunde van aanvang tot hede” Nasou Beperk Derde hersiene uitgawe Tweede druk 1964
* Conradie, Elizabeth “Hollandse skrywers in Suid-Afrika (Deel I) (1652–1875) J.H. de Bussy, Pretoria, 1934
* Dekker, G. “Afrikaanse Literatuurgeskiedenis” Nasou Beperk Kaapstad Elfde druk 1970
* Kannemeyer, J.C. “Die Afrikaanse literatuur 1652-2004” Human & Rousseau Kaapstad en Pretoria Eerste uitgawe 2005
* Lindenberg, E. (red.) “Inleiding tot die Afrikaanse letterkunde” Academica Pretoria en Kaapstad Vierde  uitgawe Eerste druk 1973

### Internet 
* Geni: https://www.geni.com/people/Pieter-Cloete/6000000015817629344